मुख्य समाचार:-
1- छत्तीसगढ़ माध्यमिक शिक्षा मंडल ह आज दसवीं अउ बारहवीं के नतीजा जारी करे हे-बारहवीं के परीक्षा म मुंगेली जिला के टिकेश वैष्णव अउ दसवीं म इही जिला के प्रज्ञा कश्यप ह अव्वल स्थान बनाईन।
2- प्रदेस म अब तक कोरोना संक्रमित अड़तीस नवा मरीज के पुष्टि होय हे-सबले जादा नौ-नौ मरीज बलरामपुर अउ राजनांदगांव म मिले हे।
3- केन्द्र सरकार ह फइसला करे हे कि कोरोना महामारी के सेती एसो भारत ले हज यात्री सऊदी अरब के यात्रा म नइ जा सकही।
दसवीं/बारहवीं-परिणाम
छत्तीसगढ़ माध्यमिक शिक्षा मंडल कोति ले आयोजित दसवीं अउ बारहवीं बोर्ड परीक्षा के नतीजा आज जारी कर दे गीस। दसवीं म करीबन तिहत्तर प्रतिसत अउ बारहवीं म अठहत्तर प्रतिसत ले जादा लइका पास होय हे।
रईपुर के चिप्स कार्यालय म स्कूल शिक्षा मंत्री डाॅक्टर प्रेमसाय सिंह टेकाम ह परीक्षा परिणाम जारी करीन। आज जारी प्रावीण्य सूची के मुताबिक बारहवीं के परीक्षा म मुंगेली जिला के टिकेश वैष्णव ह संतानवे दशमलव आठ सून्य प्रतिसत लेके पहिली स्थान म रिहीस। उहें, रईपुर के श्रेया अग्रवाल दूसर अउ बिलासपुर जिला के तनू यादव ह तीसर स्थान पाए हे।
उहें, दसवीं के परीक्षा म घलो मुंगेली जिला के प्रज्ञा कश्यप ह पूरा सौ प्रतिसत अंक पा के अव्वल स्थान बनाय हे। बेमेतरा के प्रशंसा राजपूत दूसर अउ बालोद जिला के भारती यादव तीसर स्थान म हवय।
रिजल्ट घोषित करे के संगेसंग दसवीं अउ बारहवीं परीक्षा के प्रावीण्य सूची जारी कर देहे। बारहवीं के प्रावीण्य सूची म सोलह अउ दवसीं के प्रावीण्य सूची म बयालीस झिन पढ़ईया लइका मनके नाव सामिल हे।
परिणाम जारी करे के बाद स्कूल शिक्षा मंत्री ह पास होय लइका मन ल अपन सुभकामना दीन अउ असफल होय लइका मन ले किहीन कि ओमन फेर ले मेनहत करय, जेखर ले सफलता जरूर मिलही।
राज्यपाल अनुसुईया उइके अउ मुख्यमंत्री भूपेश बघेल ह दसवीं अउ बारहवीं के परीक्षा म पास होय विद्यार्थी मन ल अपन सुभकामना दीन हे।
कोरोना मरीज
प्रदेस म अब तक कोरोना संक्रमित अड़तीस नवा मरीज के पुष्टि होय हे। स्वास्थ्य विभाग के मुताबिक एमा ले सबले जादा नौ-नौ मरीज बलरामपुर अउ राजनांदगांव म मिले हे। उहें, जांजगीर-चांपा अउ सरगुजा जिला के छै-छै, रायगढ़ ले पांच अउ राजधानी रईपुर ले तीन कोरोना मरीज पाय गेहे। अब प्रदेस म कोरोना ले आठ सौ ले जादा सक्रिय मामला हे। उहें, चैदह सौ सत्यासी मरीज स्वस्थ होगे हे। प्रदेस म कोरोना ले अब तक बारह झिन के मउत होगे हे।
राजनांदगांव सहर म आज कोरोना संक्रमण के नौ नवा मामला पाय गेहे। ए सबो लखौली के रहइया हरय। स्वास्थ्य विभाग के मुताबिक ए मरीज मन ल पेण्ड्री के मेडिकल कालेज अस्पताल म भर्ती कराय जात हे। उहें, तीन झिन मरीज ल ठीक होय के बाद आज अस्पताल ले छुट्टी दे जाही। एखर पहिली, राजनांदगांव के रहइया कोरोना संक्रमित एक सियान के काली एम्स रईपुर म मउत होगे। ए मरीज ल दू दिन पहिली राजनांदगांव के पेंड्री अस्पताल ले एम्स म भर्ती कराय गे रिहीस। मउत होय सियान के परिवार वाले मन घलो पाॅजिटिव पाय गेहे, जिखर इलाज होवत हे।
उहें, रईपुर म जउन तीन झिन नवा मरीज मिले हे, ओमन एक थाना प्रभारी के परिवार के हवय। जानकारी के मुताबिक ए मामला पुरानी बस्ती के हवय। ए थाना के टीआई के परिवार के तीन झिन पाछु कुछ दिन पहिली बिहार ले लहुटे रिहीन अउ सबो झन होम क्वारेंटाइन रिहीन। कोरोना जांच रिपोर्ट म कोरोना संक्रमण होय के पुष्टि होय हे, जेखर बाद पुरानी बस्ती थाना ल सील कर दे गेहे। ए थाना के कामकाज के जिम्मेवारी टिकरापारा थाना ल दे गेहे।
एखर पहिली, काली राजधानी रईपुर के अभनपुर क्षेत्र म तीन झिन सेलून चलइया मन कोरोना पाॅजिटिव पाय गेहे। एमा ले दू झिन नायकबांधा गांव के अउ एक झिन अभनपुर के रहइया हरय।
पतंजलि-कोरोनिल
योग गुरू बाबा रामदेव के पतंजलि आयुर्वेद ह कोरोना वायरस के इलाज बर ‘‘कोरोनिल‘‘ नाव के दवई तियार करे हे। उत्तराखंड के हरिद्वार म ए दवई के सुरूवात करत बाबा रामदेव ह किहीन कि कोरोना संक्रमण बर पतंजलि ह दवई तियार करे हे। ओमन बतईन कि ए दवई के जांच के बेरा पाय गीस कि कोरोना वायरस ले संक्रमित उनहत्तर प्रतिसत रोगी तीन दिन म ठीक होगे। उहें, सत-प्रतिसत हफ्ताभर म स्वस्थ होगीन।
विधानसभा-बंद/यात्री विमान
छत्तीसगढ़ विधानसभा सचिवालय चैबीस जून ले अट्ठाईस जून तक बंद रइही। ए आदेस राज्य विधानसभा के अपर सचिव ह जारी करे हे। जइसन कि पहिली खबर दे गेहे विधानसभा सचिवालय म काली एक बइठका होय रिहीस। एमा सामिल एक कांग्रेस विधायक पाॅजिटिव पाय गेहे, जेखर बाद सावधानी राखत विधानसभा सचिवालय ल बंद राखे के फइसला ले गेहे।
इही बीच, स्वास्थ्य विभााग ह पाछु सात जून अउ दस जून के इंडियो अउ विस्तारा के विमान ले नई दिल्ली ले रईपुर लहुटइया यात्री मन ले क्वारेंटाइन रेहे के अपील करीन हे। ए दूनों विमान म यात्रा करइया एक-एक यात्री कोरोना पाॅजिटिव पाय गेहे। जम्मों यात्री मन ले हेल्पलाइन नंबर एक शून्य चार म अपन संबंध म जानकारी दरज कराय बर केहे गेहे।
कोरोना वाॅरियर्स-प्रचार
केन्द्र सरकार कोति ले कोरोना वाॅरियर्स अउ संक्रमित मरीज मन बर अपन सोच म बदलाव लाय बर ‘‘बदल कर अपना व्यवहार, करंे कोरोना पर वार‘‘ अभियान चलाय जात हे। राज्य म घलो पंचायत अउ ग्रामीण विकास विभाग ह पंचायत प्रतिनिधि अउ अधिकारी मन ल ए अभियान म जारी करे वीडियो के बने ढंग ले प्रचार-प्रसार करे के निरदेस दीन हे।
कोरोना चिकित्सा सुविधा-विस्तार
राज्य म कोरोना के बाढ़त मामला ल देखत स्वास्थ्य विभाग कोति ले सरलग चिकित्सा सुभीता ल बढ़ाय जात हे। एमा कोविड अस्पताल के स्थापना के दूसर चरण म अब एम.आई.सी. अस्पताल कोरबा, शंकराचार्य मेडिकल कालेज अस्पताल दुरूग, एम.सी.एच. अस्पताल बलौदाबाजार, कोविड केयर अस्पताल कोरिया, एम.सी.एच. अस्पताल सूरजपुर, मिशन अस्पताल धमतरी अउ सामुदायिक स्वास्थ्य केन्द्र बलरामपुर म घलो कोरोना मरीज मनके इलाज के सुभीता हवय। उहें, ए अस्पताल संग जिला स्तर म कोविड केयर सेंटर बनाय गेहे। रईपुर के इंडोर स्टेडियम ल दू सौ तीस बिस्तर वाले कोविड केयर सेंटर के रूप म तियार करे गेहे।
इही बीच, आने-आने चिकित्सा महाविद्यालय अउ सरकारी अस्पताल मन म तीन सौ इकसठ डाॅक्टर मनके नियुक्ति के आदेस जारी करे गेहे।
हज यात्रा
केन्द्र सरकार ह फइसला करे हे कि कोरोना महामारी के सेती एसो भारत ले हज यात्री सऊदी अरब के यात्रा म नइ जा सकही। केन्द्रीय अल्पसंख्यक मामला के मंत्री मुख्तार अब्बास नकवी ह आज बतईन कि हज बर करीबन दू लाख तेरह हजार अरजी मिले रिहीस। ओमन बतईन कि अरजी देवइया मन ल बिना कोनों किसम के कटौती करय पूरा रकम लहुटाय के काम सुरू कर दे गेहेे।
वन नेशन-वन राशन कार्ड
एक राष्ट्र-एक राशन कार्ड योजना ल छत्तीसगढ़ म घलो लागू करे के तियारी सुरू कर देहे। ए योजना सुरू होय ले रासन कारड धारी हितग्राही अपन पसंद के उचित मूल्य के दुकान ले रासन ले सकही। उहें, राज्य के रासन कारडधारी हितग्राही देस के कोनों राज्य म जाही, त ओमन ल उहे के उचित मूल्य के दुकान ले अनाज मिल जही।
मौसम
पाछु चैबीस घंटा म राज्य के कतकोन क्षेत्र म सरलग बरसा होवत रिहीस, जेखर ले नंदियां-नरवा के जलस्तर बाढ़ गेहे। बाढ़ जइसन स्थिति झन होवय एखर बर कई ठिन जलाशय के गेट खोले गेेहे। राजनांदगांव जिला म मोंगराबैराज ले आज शिवनाथ नंदियां के तीन हजार क्यूसेक पानी छोड़े गेहे। धमतरी जिला के गंगेरल बांध ले घलो पानी छोड़े जात हे। महासमुंद जिला म सरगल होवत बरसा के सेती जिला आपदा प्रबंधन टीम ल अलर्ट रेहे बर केहे गेहे।
इही बीच, मौसम विभाग ह अवइया चैबीस घंटा म प्रदेस के उत्तर-पश्चिमी हिस्सा के एक-दू जघा म भारी बरसा के चेतावनी देहे।
भारत नेट परियोजना
भारत नेट परियोजना के पहिली चरण म बस्तर जिला के एक सौ छह ग्राम पंचायत ल सामिल करे गेहे। ए परियोजना म बस्तर अउ तोंगापाल विकासखंड के ग्राम पंचायत म जल्दी इंटरनेट के सुभीता मिल सकही। परियोजना म ग्राम पंचायत भवन, स्कूल, रासन दुकान, पुलिस स्टेसन अउ हाॅस्टल ल इंटरनेट ले जोड़े जाही। उहें, आम लोगन काॅमन सर्विस सेंटर अउ निजी कनेक्सन ले इंटरनेट ले जुड़ही।
npi_Deva bho_Deva hne_Deva bho_Deva bho_Deva hne_Deva bho_Deva hne_Deva hne_Deva hne_Deva hne_Deva bho_Deva hne_Deva hne_Deva hne_Deva hne_Deva bho_Deva hne_Deva bho_Deva bho_Deva hne_Deva mar_Deva hne_Deva npi_Deva bho_Deva hne_Deva awa_Deva bho_Deva kas_Deva hne_Deva bho_Deva hne_Deva hne_Deva bho_Deva hne_Deva